**Labirinturi**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

de cunoaştere înfometată deschid larg porţile planetei

pe cale regală să intre în mine

degeaba iubeşti mi-ai spus dacă temperatura lumii

ţi-e străină în acord de arteră vioara fiinţării arcuşul ascute

potenţează respiraţia armoniilor şi câte-o cometă zurlie

încurcându-şi coada în arpegii majore

din efemer veşniciile zboară

precum porumbeii din pălăria magicianului

şi-mi tapetează vertebrele văzduhuri

o bufniţă răsuceşte în ochiu-i ghem de silabe strălucitoare

am băut atâta mixtură de glod şi de ceruri

atâţia vulcani au condimentat cina de aisberguri

labirinturile însetărilor îşi închid pliurile şi se transformă în linie dreaptă

am devenit atât de curgătoare încât în toate m-am prelins

şi-am dispărut